Il-festi familjari fi ċkunitna kienu differenti għal kollox minn dawk tal-lum. Festa jew festin fil-familja kien isir f' xi magħmudija, preċett jew griżma ta' xi ħadd. Anke t-tiġijiet kienu festeġġjamenti għal kollox differenti minn dawk li jsiru llum. Għeluq snin xi membru tal-familja kien ikun iċċelebrat b' xi kejk magħmul mill-omm fid-dar stess. Illum għal kull okkażjoni nivvintaw festin. Donnu hawn min jehda jorganizza dawn l-attivitajiet. Wara kollox hemm in-negozju wara dawn il-festini organizzati u vvintati. U l-festini qegħdin jinbtu donnhom ħaxix ħażin. Issa drajna sew li qabel ma xi ħabib minn tagħna jiżżewweġ immorru nagħmlulu ikla xi mkien. Hawn min isejjaħlu bachelor's party u hawn min jgħidlu stag party. Hu x' inhu huwa festin fejn l-għarus jiċċelebra l-aħħar ftit jiem bħala ġuvni. It-Taljani jsejħu dan it-tip ta' festin . Fil-verità it-Taljani għandhom raġun isejħulu hekk għaliex il-ġuvni jkun qed isellem darba għal dejjem il-ħajja mhux miżżewġa, il-ħajja ċelebi. Il-Franċiżi għandhom mod ieħor kif isejħu dan l-avveniment: , jiġifieri l-funeral tal-ħajja taż-żagħżugħ. Forsi l-Franċiżi huma ftit jew xejn eseġerati fl-għoti tal-isem għaliex min jiżżewweġ ma jfissirx li se tispiċċalu ħajtu ta' żagħżugħ. Imma hekk jaħsbuha l-Franċiżi! Jingħad li l-bachelor's parties huma karaterizzati minn ammont kbir ta' xorb alkoħoliku u anke preżenza ta' . Ma nafx jekk hux Malta wkoll hawn din id-drawwa. M' ilix wisq kont mistieden festin minn dawn li qed insemmi, ma kontx l-uniku saċerdot iżda konna tlieta. Nista' nassigurakom li la kien hemm konsum ta' xorb esegerat u lanqas nisa imperrċin, anzi konna kollha rġiel. Qabel ma tlaqna l-għarus raddilna ħajr bil-kbir għall-fatt li attendejna għal dak il-festin. Forsi bis-saħħa tal-preżenza tagħna sħabu naqqsu milli jiċċajtaw goff ukoll. Jew forsi billi dan il-ħabib huwa pulizija, u fil-festin kien hemm xi membri tal-korp, kulħadd baqa' lura milli tinkiser il-liġi. Issa xi jseħħ f' festini oħrajn ma nistax ngħid. Jekk hemm il-festin għall-ġuvni li ser jiżżewweġ ma jistax jonqos li jkun hemm xi ħaġa simili għax-xebba li dalwaqt torbot l-għoqda. Ħaġa tal-għaġeb kif l-isem ta' dawn il-festini huma marbutin mat-tiġieġ – u n-nisa jaċċettawh . Hemm min dawn il-festini jsejħilhom bachelorette party. Oriġinarjament il-hens party kien jirreferi għal kull festin jew laqgħa bejn grupp ta' nisa. It-Taljani jżommu l-istess ordni fejnjidħol l-isem ta' dan il-festin u jsejħulu , it-tislima lix-xbubija. Jekk xi jsir fil-bachelor's party ftit li xejn naf, nistqarr li inqas u inqas naf xi jsir fil-festin li jorganizzaw sħab l-għarusa qabel ittejjeġ. Nimmaġina li jkun hemm aktar ġentilezza u jekk isir ċajt ikun anqas goff minn tal-irġiel. Mela m' ilux kont post ma' sħabi, nistennew barra restaurant sakemm jiġi l-kumplament tal-grupp. Ħin minnhom għadda grupp ta' nies minn quddiemna u persuna minnhom kienet taf wieħed minna u waqfu jitkellmu. Qaltlu li għandhom . Jien li kont ħdejhom sewwa ma stajtx ma nismax dak li kienu qed jgħidu, biss dil-biċċa tal- ma fhimtiex. Immaġinajt li xi ħadd għandu tarbija u ltaqgħu grupp ta' ħbieb biex jaraw lil din it-tarbija tinħasel. L-idea f' moħħi ma għoġbitni xejn, hemm għalfejn toqgħod tneżża' lit-tarbija fir-restaurant u taħsilha hemmhekk? Le ma togħġobni xejn il-biċċa. Meta dawk it-tnejn li kienu jitkellmu nfirdu, mimli kurżità staqsejt lil sieħbi x' ikun dal- u dlonk qalli li huwa festin li jsir meta mara toħroġ tqila. U jien immaġinajt li se jagħtu doċċa lit-tarbija, meta fil-verità t-tarbija tkun għadha lanqas biss twieldet. Kemm ġera bija moħħi, kemm mort żbaljat, kemm tefani fi triq ħażina l-isem tal-festin. Huwa sabiħ li niltaqgħu u niċċelebraw flimkien mal-ġuvni li jkun ser jieħu l-istat tieħgu, max-xebba li tkun waslet biex issir mart xi ħadd kif ukoll mal-mara li tkun ser issir omm, iżda meta tkellimt ma' xi persuni dwar dawn il-festini qaluli li qed ikunu ta' spiża kbira. Minbarra li tmur tiekol u tixrob (nispera li bil-qies) hemm ir-rigali li jingħataw u xi spejjeż oħra ta' tiżjin jew li jintużaw fil-festin. X' inhu l-iskop aħħari ta' dawn il-festini? Jekk irridu nagħmlu festin biex nifirħu flimkien ta' ħbieb hemm għalfejn nonfqu somma kbira? Wisq nibża' li l-iskop wara dawn il-festini huwa ta' negozju u mhux verament ta' laqgħa soċjali bejn il-ħbieb. Sirna nivvintaw festini għal kollox, illum semmejt tlieta biss iżda hemm ħemel ta' okkażjonijiet oħra li għalihom jiġu vvintati festini, kultant bla sens. Din hija biss l-opinjoni tiegħi u għalhekk nista' nkun żbaljat. Dan l-artiklu deher f' In-Nazzjon, 20 ta' Awwissu 2016
Festi u festeġġjamenti